Эльбрус алды биләмәләрендә дүртенсел осор уртаһында, 950—900 мең йыл элек, вулкан төбәктең көнсығышында әүҙемлек күрһәткән. Тызыл йылғаһы тамағында базальт андезиттарҙың лава ағымы барлыҡҡа килгән; Ташлысырт тауы итәгенән бер аҙ көньяҡҡараҡ дациттарҙан төҙөлгән шул уҡ исем йөрөткән вулкан конусы ҡалҡып сыҡҡан. Тағы ла көньяҡҡараҡ, Ҡыртыҡ һәм Сылтран йылғалары араһында шул уҡ дацит лаваһын урғылдырыусы бер нисә лава коеусы барлыҡҡа килгән. Дүртенсел магматизмдың артабанғы импульсы (800—700 меңйыл элек) иртә плейстоцен йәшендәге бер нисә үҙ аллы вулкан (Палео-Эльбрус, Чучхур, Чомарткол һәм Таштүбә) Эльбрус алды биләмәләренең көнбайыш өлөшөндә күренгән.. Кубань йылғаһы сығанағында кратеры емерек Палео-Эльбрус вулканы, моғайын, уларҙың иң ҙуры булғандыр. Уның әүҙемлеге риодацит игнимбрит эксплозив ярыҡтар барлыҡҡа килтереүсе урғылыуҙарҙан башлана, артабан үҙәк типтағы урғылыуҙар һәм баш һәм ҡыр аппараттарынан сыҡҡан дацит ағымы менән алмашына. Хәҙерге көндәге Көкөртлө һәм Уллу-Кам диуарҙары киҫелештәре һымаҡ дацит субвулкан тау теҙмәләре вулкан эшмәкәрлегенең һуңғы стадияһында формалашҡан.